3000 വര്ഷം പഴക്കമുള്ള രക്തശാലി നെല്ലിന് യുവകര്ഷകന്റെ അദ്ധ്വാനത്തിലൂടെ പുനര്ജനി കൊട്ടാരക്കര: ആയുര്വേദത്തിലെ ത്രിമൂര്ത്തികളില് ഒരാളായ ചരകന്റെ വിഖ്യാത ഗ്രന്ഥമായ ചരകസംഹിതയില് പരാമര്ശമുള്ള നെല്ലിനമാണ് രക്തശാലി .3000 വര്ഷം പഴക്കമുള്ള ഈ നെല്ല് അന്യമായി കൊണ്ടിരിക്കുന്ന കാലഘട്ടത്തിലാണ് ഇതിന്റെ ഉറവിടം കണ്ടെത്തി വീണ്ടും കൃഷി ചെയ്യാനുള്ള ശ്രമം. കുളക്കട പഞ്ചായത്തില് സുബിത് എന്ന യുവ കര്ഷകനിലൂടെ കൃഷി വകുപ്പിന്റെ ഭാരതീയ പ്രകൃതി കൃഷി പദ്ധതി പ്രകാരം രക്തശാലി ഇനം തിരിച്ചെത്തിയിരിക്കുകയാണ്. വയനാട്ടിലെ ഗോത്രവര്ഗക്കാര് രക്തശാലിയെന്ന സവിശേഷ ഇനം നെല്വിത്ത് കൃഷി ചെയ്തു വന്നിരുന്നു. ഒരുകാലത്ത് ഇന്ത്യയിലെ രാജവംശങ്ങള്ക്കായി, അവരുടെ ആരോഗ്യവും യൗവനവും സംരക്ഷിക്കാനായി പ്രത്യേകം കൃഷി ചെയ്തു വന്നിരുന്ന ഔഷധഗുണമുള്ള അരിയാണ് രക്തശാലി. നെല്ലിനും അരിക്കും ചുവന്ന നിറമാണ്. സ്വാദിനൊപ്പം നിരവധി ഔഷധഗുണങ്ങളും രക്തശാലിയുടെ പ്രത്യേകതയാണ്. വലിയ തോതിലുള്ള പ്രതിരോധശേഷിയും ഉണ്ടാകും. ഈ അരി സ്ഥിരമായി ഉപയോഗിച്ചാല് യൗവനം നിലനിര്ത്താന് കഴിയും എന്നാണ് പൂര്വ്വകാല കര്ഷകരുടെ വിശ്വാസം. നശിച്ചുപോയ കോശങ്ങളെ പുനര്നിര്മ്മി ക്കാനും ക്യാന്സറിനെ പ്രതിരോധിക്കുവാനുമുള്ള കഴിവ് രക്തശാലിനി അരിയില് അടങ്ങിയിരിക്കുന്ന ജീവകങ്ങള്ക്കുണ്ട്. ഒരു വിധത്തിലുള്ള രാസവളവും പ്രയോഗിക്കാതെ പൂര്ണ്ണമായും ജൈവവളം മാത്രം ഉപയോഗിച്ചാണ് പൂവറ്റൂര് ശ്യാമളത്തില് സുബിത്ത് തെങ്ങും തറ ഏലായില് രക്തശാലി നെല്ല് കൃഷി ചെയ്തിരിക്കുന്നത്. മൂപ്പെത്താന് തൊണ്ണുറു മുതല് നൂറു ദിവസംവരെ പിടിക്കും. രക്തശാലി നെല്ല് ഒരു ഏക്കറില് കൃഷി ചെയ്താല് 1200 കിലോ അരി ലഭിക്കുമെന്നും സുബിത്ത് പറഞ്ഞു. കീടബാധ ഏല്ക്കാതിരിക്കാനും കീടനാശിനിയോ കൂടുതല് വിളവു ലഭിക്കാന് രാസവളമോ ഉപയോഗിച്ചിട്ടില്ല. അതിനാല് ഉദ്ദേശിച്ച വിളവ് ലഭിക്കില്ല. കൃഷിക്കിടയില് നിലത്തില് വര്ഷകാലത്ത് വെള്ളം കെട്ടി നിന്ന് ആഴ്ചകളോളം കിടന്നിട്ടും കിളിര്ത്തു വന്ന വിത്തിന് ഒരു കുഴപ്പവുമുണ്ടായില്ല. പൊതുമാര്ക്കറ്റില് കിലോയ്ക്ക് 500 രൂപ വരെ വില രക്തശാലിയ്ക്ക് ലഭിക്കും. അടുത്ത ഒരു പരീക്ഷണത്തിന് കൂടി സുബിത്ത് തയ്യാറാകുകയാണ് ഒട്ടേറെ പ്രതിരോധശേഷിയുള്ള, ഏറെ ഔഷധ ഗുണവുമുള്ള കറുപ്പ് കുനി, കറുവാച്ചി എന്നീ രണ്ടിനും നെല്ലും കൃഷി ഇടത്തില് എത്തിക്കാനുള്ള ശ്രമം തുടങ്ങി. രക്തശാലി നെല്ലിന്റെ വിളവെടുപ്പ് പൂവറ്റൂര് കിഴക്ക് ഏലായില് കുളക്കട ഗ്രാമപഞ്ചായത്ത് പ്രസിഡന്റ് അഡ്വ. പി.റ്റി.ഇന്ദുകുമാര് ഉദ്ഘാടനം ചെയ്തു. പഞ്ചായത്ത് വൈസ് പ്രസിഡന്റ് കവിത ഗോപകുമാര്, ജില്ലാ പഞ്ചായത്തംഗം ആര്. രശ്മി,ബ്ലോക്ക് പഞ്ചായത്ത് മെമ്ബര് എന്. മോഹനന് , വാര്ഡ് മെമ്ബര് പി. ബി. ബീന, കൃഷി ഓഫീസര് ടിസ്സി റെയ്ച്ചല് തോമസ്, കൃഷി അസിസ്റ്റന്റ് ബീന ആര് എന്നിവര് ചടങ്ങില് പങ്കെടുത്തു. മോഹനന് പൂവറ്റൂര്